**Saopštenje za medije**

**Misija OEBS -a u Srbiji i Ministarstvo za ljudska i manjinska prava i društveni dijalog pokreću program stručne prakse za mlade stručnjake i stručnjakinje iz južne i jugozapadne Srbije.**

Misija OEBS-a u Srbiji, u partnerstvu sa Ministarstvom za ljudska i manjinska prava i društveni dijalog, počinju sa realizacijom Programa stručne prakse za period 2021/2022 godine. Program, kome je ovo treća godina realizacije, će stvoriti mogućnosti da do deset mladih stručnjaka/stručnjakinja iz južne i jugozapadne Srbije budu radno angažovani u različitim institucijama Republike Srbije na period od šest meseci. Početak angažmana se očekuje u novembru 2021. godine.

Pozivamo kandidate/kandidatkinje zainteresovane za javnu upravu i koji su nedavno diplomirali, a trenutno prebivalište im je u sledećim opštinama: Bujanovac, Medveđa, Novi Pazar, Nova Varoš, Preševo, Priboj, Prijepolje, Raška, Sjenica i Tutin, da se prijave na konkurs do 20. septembra 2021. godine. Učesnici i učesnice programa će biti odabrani/e kroz proces objektivne procene akademskih i drugih postignuća, uključujući i ocenu kvaliteta prijave, pisanog testa kao i usmenog razgovora. Detaljnije informacije o uslovima za prijavljivanje kao i formular za prijavu su dostupni su na linku: <https://bit.ly/OEBSPSP2021>

Tokom realizacije programa u 2019. i 2020. godini, sledeće institucije su bile domaćini učesnicima/učesnicama programa: Ministarstvo za ljudska i manjinska prava i društveni dijalog, Narodna skupština Republike Srbije, Ministarstvo državne uprave i lokalne samouprave, Agencija za borbu protiv korupcije, Kancelarija za javne nabavke i Poverenik za zaštitu ravnopravnosti. Učesnici/učesnice programa su bili/e potpuno uključeni u rad pomenutih institucija i stalno uživale podršku mentora koji su im individualno dodeljeni.

U svom obraćanju učesnicima/učesnicama programa 2020-2021, Šef misije OEBS-a u Srbiji, ambasador Jan Bratu, je, između ostalog, naglasio sledeće: *„Program stručne prakse omogućava da učesnici/e programa iz prve ruke iskuse kako funkcioniše javna uprava u Srbiji. To je prilika da sami dožive na koji način se zakoni i propisi odražavaju na svakodnevni rad državnih službenika, kako utiču na živote građana i usluge koje se njima pružaju, a u skladu sa opredeljenjem Republike Srbije da neguje demokratsko društvo koje jednako brine o svima.“*

Cilj ovog programa je da pruži podršku značajnijem uključivanju i većoj zastupljenosti mladih stručnjaka i stručnjakinja koji dolaze iz manjinskih i nerazvijenih zajednica u južnoj i jugozapadnoj Srbiji, u državnim i nezavisnim institucijama na centralnom nivou. Realizaciju tekuće faze ovog programa finansijski pomažu stalne delegacije Republike Austrije i Republike Turske pri OEBS-u. Ulaganje u mlade iz svih zajednica predstavlja jedan od principa Misije OEBS-a u Srbiji u okviru sveobuhvatnog uključivanja mladih u sve tokove života a posebno u oblasti vladavine prava u Srbiji.